Ferast (trutca ke Levitan)

Ferast ~ У омута (RU)

Ferast ( rossiavon У омута ) tir trutcapa lumkirafa gu 150 × 209 cm-, i puntalingeks keve stama skuyun gan Isaak Levitan rossiaf lingesik bak 1892. Koe Tretyakov tcila koe Moskva ( Rossia ) re tigir ( 2018 ).

Bata trutca tir patectoy, ke tele gelukafe detce ke Levitan ( loa 200 grupena trutca icde bata watsa ).

 Pimtara 
Taneafa azenta va remlanida nedir, dem ulim remnis va oblaxa, roneon iskeson va ferast. Kadime oblaxa kaike kuksa, binkama besanafa gu intaf azeb dakir aze va luctum ranamer kal ilsuyafa aala. Trenafa conya dem za is oblaxa az binka tir debaltesaca ke lingeks ise va raptaludeve drigdar dumede va disukera ke wisik kal danca turorikana gan nom co ganer.

Beka kuksa me tir mantafa, inafa remlanira me tir opelafa is iyeliskafa. Ton nomafi afi vamoe bata orikafa kretsa, gazas amlit va wesiduca is pizafa satolera va lane wupe keni djumera va ipera ko bata dratcesa sfiuca nekid. Sedme Aleksey Fyodorov-Davidov, « kotcoba tir guyuca is spua koe bat patectoy : tuorikane kuse ke aal, is blafote tcazedase va titawaltara mo lavek, voxis ploza ke welma ronutalton metcazasa dum kan elza vox tisa roneon azentafa is bulafa nek talteon skaltafa is tegulafa ».

Buneks va Ferast trutca tir pokefa gu tela ke Amlitafe eceyxe skuyuna bak 1890. Koe toloya trutca, ita ke disukesik va kuksa vamoe za moostir aze va kelda moo binkama dakir aze va aala kostir. Voxen voldum diliodafa adala ke eceyxe is monexo, nakila ke Ferast trutca va satolera va pola is wupe koswar. Maneke toloya ewava nekev laviafa yastuca, gu kevgluyaca laninde zo rotorigid.

 Dere rupec 

 Stragela 

|style="vertical-align: top;"|

|}

Ferast (trutca ke Levitan)
Ferast (trutca ke Levitan)